text: Socialt udsatte flittige vælgere
  06 september 2011 kl. 16.17
  Socialt udsatte hører til de mest ivrige vælgere, selv om det kan knibe med, at de overhovedet får et valgkort.
  Landsforeningen af Væresteder har undersøgt hvor mange af brugerne, der udnytter deres demokratiske ret. Foreningen har spurgt 800 brugere, og 81,5 procent stemmer.
  - På værestederne arbejder vi netop med, at socialt udsatte skal overvinde deres modgang, og det skønner de på og stemmer efter det, siger folketingskandidat Jacob Bjerregaard (S), der i dag besøgte værestedet Solstrålen i Fredericia. Han sidder også i ledelsen af Landsforeningen af Væresteder.
  Det kan være et forhindringsløb for socialt udsatte at få mulighed for at stemme.
  Mikkel Martin bor på en båd i havnen i Fredericia, men det er ikke en gyldig postadresse, så kommunen har ikke sendt et valgkort.
  - Jeg ønsker at stemme, og nu går jeg op på kommunen for at finde ud af, hvordan jeg får et valgkort, siger han efter mødet på værestedet.
  Han fortæller, at han er i gang med at opbygge en ny tilværelse.
  - Alt det med stoffer og kriminalitet har jeg lagt bag mig, fastslår Mikkel Martin.
  I folkeregistret er han opført som dansk statsborger med ukendt adresse.
  